
1. Lucrările summit-ului NATO de la Praga - 21-22 noiembrie 

Cu prilejul deschiderii oficiale a lucrărilor summit-ului, Secretarul general al Organizaţiei Tratatului Atlanticului de Nord, Lordul George Robertson, a anunţat, în prezenţa şefilor de stat şi de guvern ai "celor 19", "decizia crucială şi importantă de a invita Bulgaria, Estonia, Letonia, Lituania, România, Slovacia şi Slovenia să adere la Alianţa Nord-Atlantică, pregătită acum, în noul mileniu, pentru extindere şi pentru o reformă internă istorică". 

"Începând din anul 2004, când cele şapte state invitate să adere la NATO, vor deveni aliate cu drepturi depline, Alianţa Nord-Atlantică va avea un număr aproape dublu de membri", a declarat secretarul general al NATO, subliniind că noii membri vor spori "puterea, vitalitatea şi coeziunea" Alianţei. "Noua extindere a NATO a fost decisă de statele membre ca o recunoaştere a eforturilor depuse de cele şapte state candidate pentru a întruni criteriile militare, economice şi politice de aderare", a subliniat secretarul general al NATO, precizând că aceste state "au demonstrat că pot adopta decizii dificile şi pot îndeplini cerinţele Alianţei Nord-Atlantice". 

Participanţii la lucrările summit-ului NATO au apreciat reuniunea drept un punct de cotitură pentru organizaţia creată cu scopul de a apăra democraţia. Transformarea NATO într-o forţă pentru combaterea terorismului mondial a scos în evidenţă voinţa de a avea un parteneriat transatlantic puternic. 

Preşedintele SUA, George W. Bush, a subliniat în cadrul summit-ului, că SUA sunt satisfăcute de decizia Organizaţiei Tratatului Atlanticului de Nord de a invita oficial Bulgaria, Estonia, Letonia, Lituania, România, Slovacia şi Slovenia să adere la Alianţa Nord-Atlantică, decizie care va consolida structurile transatlantice.

"Aderarea la NATO a celor şapte state foste comuniste, care va avea loc oficial în 2004, când decizia de la Praga va fi ratificată de parlamentele statelor aliate, nu numai că va contribui la creşterea capacităţilor militare, dar va împrospăta spiritul acestei mari alianţe democratice. Credem că această decizie va reafirma angajamentul nostru în favoarea libertăţii şi în favoarea unei Europe unificate, libere şi care să trăiască în pace", a declarat preşedintele SUA. 

"Extinderea NATO este un moment istoric, un moment în care Europa se unifică pas cu pas, eliminând diviziunile din trecut (...) Europa şi SUA îşi reafirmă natura indivizibilă a securităţii lor. Viziunea viitorului continentului european este, începând de azi, împărtăşită de noi toţi", a declarat, la rândul său preşedintele Franţei, Jacques Chirac, care a salutat decizia privind extinderea NATO şi a chemat Alianţa Nord-Atlantică să-şi păstreze "uşile deschise" pentru a primi noi state. 

Şeful guvernului spaniol, Jose Maria Aznar, a salutat decizia NATO de a invita cele şapte state foste comuniste să intre în structurile transatlantice, subliniind că extinderea reprezintă un succes politic şi o demonstraţie că poate exista "mai multă Europă", consolidându-se în acelaşi timp legăturile transatlantice. 

Preşedintele ceh, Vaclav Havel, a cărui ţară a aderat la NATO în anul 1999, a subliniat importanţa capitală a extinderii NATO, care a transmis lumii un mesaj clar că "era în care cel mai puternic îi supunea pe cei mai slabi s-a sfârşit, după cum s-a pus capăt şi diviziunilor pe care le-a cunoscut Europa în ultimii 50 de ani". 

Şi preşedintele Poloniei, Alexander Kwasniewski, s-a declarat convins că decizia privind extinderea NATO "ne va face mai puternici, nu mai slabi şi va consolida libertatea, democraţia şi securitatea". 

Primul ministru britanic, Tony Blair, a declarat că "atunci când unele persoane îşi pun întrebări asupra relevanţei Alianţei Nord-Atlantice ar trebui să vorbească cu noile state membre pentru a afla de ce este important NATO". "Extinderea NATO adânceşte stabilitatea în Europa, aceasta fiind şi misiunea istorică a Alianţei şi marchează un pas profund în direcţia îmbunătăţirii securităţii europene şi o reafirmare a valorilor comune", a apreciat T. Blair. 

Anunţul oficial privind extinderea NATO a fost primit cu entuziasm de statele invitate să adere, state care mai au de parcurs un drum destul de lung până la momentul în care vor deveni state aliate cu drepturi depline. Acest drum va continua cu finalizarea propriu-zisă a negocierilor, până în martie 2003, apoi cu ratificarea de către parlamentele statelor aliate a protocolului între cele şapte state şi ambasadorii "celor 19", procedură care va dura aproximativ un an. 

Opinia liderilor politici prezenţi la reuniune a fost aceea că evenimentele din Balcani şi explozia terorismului internaţional au ajutat NATO să-şi regândească existenţa, utilitatea şi funcţionalitatea structurii politico-militare. NATO are nevoie de mecanisme de comandă care să se ajusteze noilor riscuri, ameninţărilor şi situaţiilor de criză. În acest sens, aliaţii au aprobat o nouă structură de comandă mai raţională, mai flexibilă şi dotată cu o capacitate sporită. 

Pe parcursul lucrărilor summit-ului au fost discutate şi adoptate noi programe de investiţii, a fost aprobat principiul creării unei Forţe de Reacţie, precum şi o importantă reformă a misiunilor şi structurilor militare ale Alianţei, obţinându-se şi acordul şi angajarea aliaţilor în vederea dezvoltării capacităţilor lor militare. Sporirea măsurilor de apărare militară împotriva terorismului include, de asemenea, o colaborare îmbunătăţită în domeniul schimbului de informaţii secrete, precum şi modalităţi de reacţie în situaţii de criză. 

Cu prilejul summit-ului NATO au mai avut loc lucrările Consiliului NATO-Rusia, ale Comisiei NATO-Ucraina, de asemenea la nivelul miniştrilor afacerilor externe, şi o reuniune a Consiliului Parteneriatului Euro-Atlantic, care reuneşte toate ţările NATO, toate ţările europene care nu sunt membre ale Alianţei şi toate fostele republici sovietice.

*

Presa internaţională a comentat pe larg lucrările "summit-ului transformării". 

Publicaţia germană "Frankfurter Rundschau" apreciază că "nivelul schimbărilor din cadrul Alianţei Nord-Atlantice este atât de ridicat, încât acestea ar trebui aprobate în cadrul unor referendumuri", punându-şi întrebarea dacă unei "alianţe create iniţial în scop de apărare i se poate da un alt scop fără o aprobare din partea populaţiei". 

Publicaţia cehă "Lidove Noviny" apreciază că NATO îşi extinde atribuţiile: "Până în prezent NATO avea atribuţii doar în spaţiul euroatlantic, dar, la Praga, Alianţa a făcut un pas către restul lumii, anunţând înfiinţarea unei noi forţe de reacţie care să intervină oriunde este nevoie. Astfel, Republica Cehă va trebui să se obişnuiască şi cu trimiterea frecventă de trupe în misiuni periculoase în întreaga lume". 

Publicaţia oficială a guvernului rus, "Rossiiskaia Gazeta", apreciază că între Europa şi Statele Unite există opinii divergente, argumentând că "nu toate soluţiile americane de a asigura funcţionarea NATO sunt pe placul europenilor". "Ideii de a transforma Alianţa într-un jandarm al lumii, pentru a permite americanilor să-şi asigure supremaţia globală, i se opun nu doar Franţa şi Germania, principalii actori europeni ai NATO, ci şi, cu anumite rezerve, Marea Britanie", consideră publicaţia rusă. 

Cotidianul britanic "The Times" citează declaraţia ministrului de externe Jack Straw, care a afirmat că "21 noiembrie a fost ultima zi a imperiului sovietic". Publicaţia "Daily Telegraph" remarcă faptul că NATO s-a extins până la graniţa cu Rusia, subliniind că "integrarea ţărilor baltice nu este semnificativă din punct de vedere militar, dar reprezintă un act simbolic, deoarece, în trecut, aceste state făceau parte din URSS". 

"The Guardian" remarcă faptul că "Rusia a rămas pasivă în ziua în care statele baltice primeau o invitaţie istorică de aderare la Organizaţia Tratatului Atlanticului de Nord". De asemenea, publicaţia britanică apreciază că "printr-un alt gest simbolic, Slovenia devine prima republică din fosta Iugoslavie, în trecut considerată un bastion al neutralităţii între Rusia şi SUA, care este invitată să devină membră a NATO". 

Cotidianul american "Washington Post" apreciază că NATO s-a înscris pe un nou drum, "lăsând în urmă secolul XX, în contextul în care liderii alianţei militare au fost de acord cu o transformare majoră, pentru a face faţă ameninţărilor teroriste din secolul XXI şi proliferării armelor de distrugere în masă, într-o zonă îndepărtată de frontierele Europei Occidentale". "NATO îl susţine pe George W. Bush în problema Irakului, dar Germania se opune unui război", apreciază publicaţia "New York Times".

"Alianţa Nord-Atlantică - în căutarea unei misiuni", titrează cotidianul francez "Liberation", care lansează întrebări în legătură cu sarcinile pe care le-ar avea în prezent o alianţă care "a fost absentă cu desăvârşire din Afganistan şi din Oceanul Indian (...), cum va fi şi în cazul unui război în Irak". 

"NATO nu mai este o maşină de război, ci a devenit o organizaţie politică regională care serveşte drept o puternică pârghie pentru reforma Europei postcomuniste", apreciază directorul Fundaţiei pentru cercetare strategică, Francois Heisbourg. Analiştii şi politologii francezi apreciază că "NATO a încetat să fie o maşină de război care conduce nemijlocit ample operaţiuni militare presupunând utilizarea forţei cu participarea importantă a Statelor Unite. Pe parcursul summit-ului de la Praga, Alianţa Nord-Atlantică a intrat într-o nouă etapă, prin decizia de a invita la aderare şapte state din fosta Europă comunistă, hotărâre prin care în componenţa sa vor intra şi foste ţări sovietice. Perspectiva, apoi realitatea primirii în NATO a fost un stimulent important al reformelor din Europa postcomunistă şi un element decisiv în stabilizarea Balcanilor". 

Experţii Institutului Internaţional de Studii Strategice (IISS), de la Londra, apreciază că "nu trebuie să existe mari aşteptări după adoptarea conceptului de forţă de reacţie a Alianţei, compusă din 21.000 de oameni şi capabilă să fie desfăşurată oriunde în lume". "O forţă prestabilită, a cărei conducere s-ar schimba la fiecare şase luni, este exact ceea ce nu trebuie în situaţia actuală. O operaţiune urgentă, precum cea realizată recent de francezi şi americani în Bouake (Coasta de Fildeş) oare ar fi fost mai bine coordonată pe baza unei conduceri prin rotaţie care ar fi revenit, de exemplu, forţelor polare ale Norvegiei?".

 

2. SUA - Noi reglementări privind combaterea terorismului 

 

Preşedintele SUA, George W. Bush, a semnat la 25 noiembrie a.c., după promulgarea Legii privind crearea Ministerului Securităţii Interne, mai multe acte normative care au drept scop consolidarea arsenalului de luptă antiteroristă, principalele măsuri vizând sporirea securităţii în porturile din SUA. 

Noul Minister american al Securităţii Interne va fi condus de Tom Ridge, (fost responsabil cu securitatea internă în cadrul Casei Albe). Principala sarcină a ministerului, care va reuni mai multe agenţii federale însărcinate cu apărarea frontierelor - gărzile de coastă, grănicerii, serviciile de imigrare, precum şi agenţiile de securitate a transportului aerian - este aceea de a organiza şi coordona lupta împotriva terorismului pe teritoriul Statelor Unite. 

Ministerul american, ce va dispune de un buget anual de 38 miliarde de dolari, va avea următoarele atribuţii: 

- asigurarea securităţii frontierelor, transporturilor, porturilor şi a altor infrastructuri cheie; 

- sintetizarea şi analizarea informaţiilor provenite din mai multe surse (CIA, FBI); 

- coordonarea comunicaţiilor între state, guverne locale, sectorul privat şi public referitor la ameninţările teroriste şi pregătirea răspunsurilor în situaţii de criză; 

- coordonarea eforturilor de apărare a populaţiei americane împotriva atacurilor bioteroriste sau cu arme de distrugere în masă; 

- asigurarea formării şi echipării forţelor de intervenţie în situaţii de criză; 

- creşterea numărului de agenţi de securitate aflaţi pe teren pentru interceptarea teroriştilor, precum şi reducerea activităţilor redundante din capitala ţării, în scopul creşterii eficienţei. 

Unul dintre cele mai importante acte normative semnate de preşedintele american este Legea privind Securitatea Transportului Naval. Aceasta va "consolida securitatea în porturile de pe litoralul american, locuri în care securitatea va fi sporită şi va trebui să fie înăsprit controlul asupra navelor şi persoanelor aflate în tranzit". 

"Facem tot posibilul pentru a apăra SUA. Într-o societate liberă şi deschisă, nici un departament al guvernului nu poate garanta total siguranţa, în condiţiile în care criminalii se pot deplasa şi acţiona în voie", a declarat preşedintele american, după semnarea Legii privind Securitatea Transportului Naval. 

În acelaşi context, la 20 noiembrie a.c., Senatul american a adoptat o lege, aprobată şi de Camera Reprezentanţilor, prin care se oferă asistenţă federală în vederea acoperirii pierderilor provocate de eventuale atentate teroriste. Noua lege va permite acordarea unei garanţii federale ajungând până la 90% din pierderile care ar rezulta în urma unui atac terorist, peste un plafon maxim acoperit de firmele de asigurări. 

Potrivit oficialilor americani această lege ar permite deblocarea unor fonduri în valoare de 15 miliarde de dolari destinate unor proiecte de construcţie blocate din cauza lipsei asigurărilor în cazul atacurilor teroriste. De asemenea, noua lege ar permite crearea a 300.000 de locuri de muncă. Legea prevede un plafon de 100 de miliarde de dolari pentru despăgubirile şi sumele care pot fi solicitate, precum şi o dirijare a acţiunilor în justiţie către un singur tribunal federal pentru a evita înmulţirea proceselor la nivelul tuturor statelor. 

Atacurile teroriste din 11 septembrie 2001 au provocat pierderi fără precedent pentru firmele de asigurări, estimările oficiale fiind cuprinse între 36 şi 54 de miliarde de dolari. După acea dată, firmele de asigurări fie au mărit primele în cazul asigurărilor care acoperă riscurile teroriste, fie, pur şi simplu, au refuzat să încheie contracte de asigurare pentru asemenea cazuri.

 

3. Alegerile legislative anticipate din Austria

 

În Austria au avut loc la 24 noiembrie a.c. alegeri legislative anticipate. Aproximativ 5,9 milioane de austrieci care au împlinit vârsta de 18 ani au fost chemaţi la urne pentru a vota un candidat la funcţia de cancelar federal şi pentru alegerea celor 183 de deputaţi ai Camerei inferioare a Parlamentului ("Nationalrat") pentru un mandat de patru ani. Ultimele alegeri legislative s-au desfăşurat la 3 octombrie 1999 şi, potrivit Constituţiei, următoarele ar fi trebuit să aibă loc în anul 2003. 

Organizarea scrutinului legislativ anticipat în Austria a devenit necesară în urma crizei guvernamentale declanşate după demisia unor miniştri reprezentând Partidul Libertăţii (FPO), de extremă-dreapta. Începând cu data 9 septembrie 2002, Austria s-a aflat în plină criză politică produsă de demisia vicecancelarului Susanne Riess-Passer. Împreună cu acesta s-au retras de la guvernare alţi doi miniştri: al finanţelor, Karl-Heinz Grasser şi al transporturilor, Mathias Reichold, precum şi liderul facţiunii parlamentare al FPO, Peter Westenhaler. 

Susanne Riess-Passer, căreia însuşi Joerg Haider i-a cedat, în mai 2000, funcţia de preşedinte al FPO (după ce acesta a hotarât să se retragă, la 28 februarie 2000, pentru a evita prelungirea boicotului european împotriva Austriei), a fost învinuită că a deviat linia tradiţională a partidului, dând dovadă de prea multă moderaţie. Dezacordurile din cadrul FPO, care durau de câteva luni, s-au amplificat prin decizia guvernului austriac de a amâna cu un an reforma sistemului de impozitare, care ar fi adus o reducere a taxelor pentru persoanele cu venituri mici. Hotărârea respectivă a fost luată din dorinţa de a evita împovărarea deficitului bugetar al Austriei, agravat de pagubele create de inundaţiile din vara acestui an, estimate la şase miliarde de euro. Conflictul a divizat FPO în mai puţin de o săptămână, Joerg Haider preluând conducerea interimară a partidului. Deşi cancelarul austriac, liderul Partidului Popular (OVP), Wolfgang Schuessel, a făcut apel la calm şi a cerut FPO să nu provoace căderea guvernului din cauza unor dispute interne, la 9 septembrie a.c., a anunţat demisia guvernului de coaliţie (format din Partidul Popular şi Partidul Libertăţii). 

Scrutinul i-a avut drept principali candidaţi la funcţia de cancelar federal pe Wolfgang Schuessel şi Joerg Haider. Sondajele de opinie relevau scăderea masivă a intenţiilor de vot pentru FPO, fapt demonstrat şi de slabele rezultate obţinute de această formaţiune politică la alegerile locale din 6 octombrie a.c. 

Opoziţia, formată din Partidul Social-Democrat (SPO) şi Partidul Ecologist (GA) a reprezentat principalul adversar al partidelor aflate la guvernare, respectivele formaţiuni politice fiind cotate la egalitate cu acestea în sondajele de opinie preelectorale: SPO şi OVP câte 40%, iar FPO - 10%. 

La precedentele alegeri legislative din octombrie 1999, SPO a obţinut 33,2% din voturi (65 de mandate), OVP a obţinut 26,9% din sufragii (52 de mandate), la egalitate cu FPO, în timp ce "verzii" au obţinut 7,4% dintre voturile valabil exprimate (14 mandate). 

Potrivit actualelor rezultate, conservatorii cancelarului în exerciţiu, Wolfgang Schuessel, au câştigat alegerile legislative din Austria, obţinând 42,27% din voturile exprimate, în timp ce social-democraţii au obţinut 36,9% din sufragii. Formaţiunea de extremă dreaptă condusă de Joerg Haider a obţinut doar 10,16% din sufragii, iar Partidul Ecologist 8,96%.

Cancelarul Austriei, Wolfgang Schussel, a început, la 25 noiembrie a.c., negocieri pentru formarea unui nou guvern, deşi socialiştii şi ecologiştii refuză deocamdată să participe la guvernare alături de câştigătorii alegerilor. 

W. Schussel nu a exclus nici una dintre cele trei variante care i s-au oferit pentru a forma un nou guvern. El nu a respins posibilitatea refacerii coaliţiei actuale cu extrema dreaptă (FPO), deşi aceasta a pierdut aproape două treimi din voturi faţă de alegerile din anul 1999. J. Haider nu a exclus o refacere a coaliţiei cu OVP. "Orice opţiune rămâne deschisă, dar va fi nevoie de o altă formă de colaborare", a declarat acesta. 

Pe de altă parte, W. Schussel ar putea opta pentru o guvernare alături de social-democraţi (SPO), refăcând în acest fel marea coaliţie care a dominat viaţa politică din Austria în ultimele trei decenii. Potrivit sondajelor, 33% dintre austrieci sunt în favoarea acestei soluţii. Liderul SPO, Alfred Gusenbauer, nu este însă de acord cu această opţiune. "Am ocupat poziţia secundă şi locul nostru este în opoziţie", a declarat A. Gusenbauer. 

Ultima variantă pe care ar putea să o aleagă W. Schussel este cea care ar conduce la formarea unei coaliţii noi cu ecologiştii, variantă care, potrivit analiştilor, este puţin probabilă. 

Liderul extremei drepte, J. Haider şi-a propus să demisioneze din postul de guvernator al Carinthiei, în urma eşecului pe care l-a avut în această provincie: "Sunt foarte afectat de acest rezultat care echivalează cu un vot de neîncredere. Nu îmi mai place politica după un rezultat de acest fel".

*

Presa austriacă a salutat victoria conservatorilor conduşi de cancelarul în exerciţiu, Wolfgang Schuesse. 

Cotidianul "Die Presse", consideră că triumful conservatorilor este, în primul rând, o victorie pentru Wolfgang Schuessel, devenit astfel liderul politic cu cea mai mare putere de convingere din ţară, care a înlăturat obstacolele aflate în calea victoriei. "Mulţi austrieci cred că este singurul capabil să conducă Austria în această perioadă economică critică", adaugă cotidianul citat. 

Ziarul "Standard" afirmă că Wolfgang Schuessel a înregistrat un "triumf istoric", poporul votând pentru extinderea Uniunii Europene. Analiştii austrieci remarcă faptul că este pentru prima dată în ultimii 32 de ani când social-democraţii sunt învinşi, această înfrângere fiind o mare decepţie pentru liderul partidului, Alfred Gusenbauer. Analiştii mai apreciază că un alt câştigător al acestor alegeri este ministrul de finanţe Karl-Heinz Grasser, care a trecut de partea conservatorilor în timpul campaniei electorale, aducând cu sine o parte din voturile fără de care viitorul guvern nu putea fi format. 

 

4. Situaţia inspecţiilor ONU pentru dezarmarea Irakului 

 

La 25 noiembrie a.c., prima echipă de experţi ONU a sosit în capitala Irakului pentru a relua inspecţiile celor peste 700 de locaţii irakiene unde se presupune că se desfăşoară activităţi militare. Acest eveniment se produce în contextul în care SUA sunt sceptice în ceea ce priveşte dorinţa liderilor irakieni de a coopera, iar autorităţile de la Bagdad îi acuză pe americani că vor să lansaze un război. 

Potrivit purtătorului de cuvânt al inspectorilor, Hiro Ueki, cei 12 membri ai Comisiei de control, verificare şi inspecţii ONU (UNMOVIC) şi cei 6 reprezentanţi ai Agenţiei Internaţionale a Energiei Atomice (AIEA) îşi vor începe activitatea la 27 noiembrie a.c. Primele instalaţii vizitate vor fi cele suspectate că sunt utilizate pentru producerea armelor de distrugere în masă, fiind plasate sub supravegherea fostei comisii însărcinată cu dezarmarea Irakului, UNSCOM. Se preconizează că circa 80-100 de experţi ai UNMOVIC şi AIEA trebuie să devină operaţionali în Irak înainte de sfârşitul anului. 

Directorul general al Agenţiei Internaţionale a Energiei Atomice, egipteanul Mohamed El Baradei, a declarat faptul că inspectorii vor rămâne neutri. "Dorim să asigurăm opinia publică internaţională că inspecţiile se vor desfăşura cu obiectivitate şi profesionalism", a precizat acesta, subliniind că este de datoria lui, dar şi a preşedintelui UNMOVIC, suedezul Hans Blix, să se asigure că inspectorii vor fi neutri şi obiectivi. 

În Irak, 33 de tehnicieni pregătesc, de o săptămână, logistica necesară inspectorilor: aproximativ 20 de tone de materiale de telecomunicaţii şi calculatoare. Potrivit purtătorului de cuvânt al inspectorilor, în vederea gestionării unei eventuale crize între inspectori şi autorităţile irakiene, la Bagdad a fost instalat "un telefon roşu" între Centrul de inspecţii (BOMVIC) şi Organismul de control naţional, echivalentul irakian al UNMOVIC. 

Într-o scrisoare adresată secretarului general al ONU, Kofi Annan, şi dată publicităţii la 24 noiembrie a.c., Irakul a detaliat criticile la adresa textului Rezoluţiei 1441, acceptată fără condiţii, apreciind drept "arbitrare şi nejustificate" prerogativele acordate inspectorilor. Şeful diplomaţiei irakiene, Naji Sabri, semnatarul scrisorii, a acuzat Statele Unite că doresc să exploateze documentul ONU pentru a ataca Irakul. Liderii irakieni au reafirmat că inspectorii se vor întoarce din Irak aşa cum au venit: "Nu vor găsi arme de distrugere în masă din simplul motiv că Irakul nu dispune de astfel de arme". 

Preşedintele american, George W. Bush, a avertizat din nou Irakul, numindu-l pe Saddam Hussien un "dictator agresiv". "Membrii Consiliul de Securitate al Naţiunilor Unite au adresat un mesaj comun: regimul irakian trebuie să se dezarmeze. În caz contrar, vom conduce o coaliţie a naţiunilor hotărâte să dezarmeze acest regim în numele păcii", a declarat el. 

Primul ministru britanic, Tony Blair, s-a declarat convins că Irakul deţine, contrar afirmaţiilor liderilor săi, arme de distrugere în masă, şi a avertizat autorităţile irakiene să ofere acces nelimitat inspectorilor Organizaţiei Naţiunilor Unite însărcinaţi cu distrugerea arsenalelor irakiene. "Nici un loc de depozitare a arsenalelor irakiene nu trebuie să fie interzis accesului inspectorilor ONU", a declarat Tony Blair în cadrul unei conferinţe de presă. "Dacă Irakul nu va coopera cu echipa de inspectori, acest fapt va fi considerat o violare a prevederilor Rezoluţiei 1441 a Consiliului de Securitate, text care solicită Bagdadului o declaraţie completă şi adevărată asupra arsenalelor pe care le deţine sau le dezvoltă", a subliniat premierul britanic. 

"Trebuie să avem o declaraţie onestă din partea preşedintelui irakian Saddam Hussein (...) Dacă se va dovedi că declaraţia este necinstită, atunci va fi vorba în mod clar de o violare a Rezoluţiei 1441", a continuat şeful guvernului britanic, care a chemat Irakul să nu se mai joace "de-a v-aţi ascunselea" cu inspectorii pentru dezarmare. "Nu este un joc în care inspectorii se uită dacă pot găsi arme în timp ce Irakul vede dacă le poate ascunde", a precizat Tony Blair. "Putem evita un conflict, dar numai dacă Saddam Hussein renunţă la toate programele potenţiale de arme chimice, biologice sau nucleare", a concluzionat primul ministru britanic. 

*

Consiliul de Securitate al ONU a prelungit cu 9 zile programul "Petrol contra hrană" destinat să limiteze impactul asupra populaţiei civile a sancţiunilor internaţionale impuse regimului de la Bagdad. Programul, instituit în 1996, pentru a finanţa ajutorul umanitar către Irak prin exporturi de petrol făcute sub controlul ONU, a expirat la 25 noiembrie a.c. Statele Unite au blocat reînnoirea pentru perioada prevăzută iniţial, de 180 de zile, pentru a putea include mai multe produse noi pe lista de articole care nu pot fi importate de Irak. 

"Nu avem nimic împotriva programului umanitar şi acceptăm reînnoirea sa imediat după ce obţinem modificarea listei de produse pe care Irakul nu are voie să le importe", a declarat ambasadorul american la ONU, John Negroponte. Diplomatul american a citat, printre materialele considerate periculoase de către Statele Unite ale Americii, aparatele de bruiaj a sistemelor de poziţionare prin satelit, interceptoarele de comunicaţii radio, precum şi atropina pentru uz militar. Atropina este un produs farmaceutic care poate fi utilizat ca antidot pentru anumite tipuri de gaz de luptă, care s-au dovedit a face parte din arsenalul irakian. 

Şeful inspectorilor pentru dezarmare a subliniat importanţa declaraţiei pe care trebuie să o facă Irakul până la 8 decembrie a.c. pentru a comunica lista "completă, exactă şi la zi" a programelor sale de armament de distrugere în masă, precum şi a vectorilor acestora. "Dacă Irakul va declara că nu are programe de fabricare de armament de distrugere în masă, va fi necesar să furnizeze documente convingătoare sau alte probe", a declarat H. Blix. "Cifrele furnizate nu sunt clare şi, dacă irakienii doresc să fie crezuţi, trebuie să furnizeze deconturi mai exacte", a adăugat oficialul ONU.

 

5. Conferinţa internaţională privind rachetele balistice 

 

La 25 noiembrie a.c., la Haga, în prezenţa reprezentanţilor a peste 75 de ţări, printre care Statele Unite şi cele 15 state ale Uniunii Europene, a început o conferinţă internaţională, destinată definirii unui cod de conduită internaţională împotriva proliferării rachetelor balistice. 

Conferinţa, care are loc sub egida Olandei, are drept scop adoptarea unui nou instrument internaţional care să permită o mai mare transparenţă a ţărilor semnatare în domeniul rachetelor balistice. Ţările semnatare se vor angaja să prezinte o declaraţie anuală privind programele de dezvoltare a rachetelor balistice. De asemenea, aceste ţări vor trebui să anunţe din timp fiecare test asupra rachetelor şi vor avea obligaţia de a răspunde eventualelor întrebări din partea altor ţări semnatare. Totuşi, acest cod nu prevede, cel puţin pentru moment, nici o sancţiune în cazul nerespectării obligaţiilor asumate. 

Mai multe ţări care dispun de programe balistice avansate, cum ar fi Pakistanul, India, China, Republica Populară Democrată Coreeană, Siria sau Iranul au refuzat să semneze codul de conduită, deşi au fost implicate în discuţiile preliminare. Irakul, care trebuie să informeze inspectorii ONU despre toate programele sale de rachete balistice, nu a fost invitat să participe la conferinţa de la Haga. De asemenea, Israelul a refuzat să semneze, din cauza obligaţiilor de transparenţă impuse, iar Siria nu a participat la întâlnirile preliminare. 

Ministrul de externe olandez, Jaap de Hoop Scheffer, a anunţat adoptarea, în cadrul Conferinţei, a unui nou instrument de neproliferare, Codul Internaţional de Conduită împotriva Proliferării Rachetelor Balistice, primul document internaţional împotriva rachetelor balistice, capabile să transporte arme de distrugere în masă, informeaza AFP. 

La acest Cod de Conduită au aderat deja 92 de state, printre care cele 15 state membre ale Uniunii Europene, SUA, Rusia şi Libia, care s-au angajat pe această cale să dea dovadă de transparenţă în privinţa dezvoltării şi testării rachetelor balistice. "Este un prim pas şi este un pas important. 92 de state reprezintă o cifră substanţială", a subliniat şeful diplomaţiei olandeze.

 

6. Discuţii privind Pactul european de Stabilitate 

 

Preşedintele Comisiei Europene, Romano Prodi, a readus în discuţie Pactul european de stabilitate, declarând, la 22 noiembrie a.c., la Frankfurt, cu prilejul unei reuniuni economice, că la baza acestuia se află "concepte inteligente, însă textul în sine este stupid". 

Potrivit analiştilor, această afirmaţie riscă să relanseze controversa europeană asupra necesităţii de a relaxa reglementările acestui document, care constrânge guvernele să aplice norme stricte în domeniul bugetar. 

"Putem revigora Pactul prin interpretarea şi aplicarea regulilor sale într-un mod inteligent", a afirmat responsabilul european, adăugând că este împotriva formulărilor existente în acest Pact şi că susţine textul Pactului de Stabilitate şi Dezvoltare, încheiat în 1997. Preşedintele Comisiei Europene a adăugat că Pactul european de Stabilitate trebuie aplicat în orice circumstanţe şi de toate ţările, inclusiv de marile puteri, făcând aluzie la Germania şi Franţa. "Elaborarea regulilor nu este suficientă. Avem nevoie de autoritate pentru a determina respectarea acestora", a spus R. Prodi. 

Romano Prodi a reamintit că, referitor la acest subiect, Comisia va prezenta, în scurt timp, propuneri pentru o mai bună coordonare a politicilor economice şi pentru o mai mare transparenţă şi disciplină în aplicarea Pactului de Stabilitate. 

Potrivit prevederilor sale, Pactul limitează deficitul anual al unei ţări membre UE la 3% din produsul intern brut al acesteia, în caz contrar existând posibilitatea de amendare a statului respectiv. Anumite ţări, mai ales Franţa şi Germania, confruntate cu o creştere a deficitelor bugetare, au pledat în favoarea unei "îmblânziri" a instrumentului de supraveghere bugetară, care a rămas neschimbat de la crearea sa, şi pentru luarea în considerare a altor criterii, cum ar fi inflaţia sau gradul de ocupare a forţei de muncă. Aceste propuneri se referă şi la relativizarea cifrei deficitului prevăzut în prezent de Pact. 

Propunerile Franţei şi Germaniei nu au fost acceptate de ţările mici din zona Europei de Vest, fiind cele mai stricte prevederi în materie bugetară. 

